Асен Разцветников
Росенце мънино…

chitanka.info

Росенце мънино,

Росенце тънино,

Росината коса,

дълга като река,

гъста като мъгла.

Росиното лице,

бяло като мляко,

ало като вино.

Росините очи,

тъмни като гора,

тайни като вода.

Росенце мънино,

Росенце тънино

Росината коса

ни дълга, ни къса,

Росината коса,

със нож пресечена,

с росен размесена,

с кърпа забодена,

В Солун проводена —

на малко дюгенче

при младо ергенче.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.